送邑簿李大用任滿
作者：陳著
朝代：宋

paragraphs: 綵旗蔽野南風香，歡門遮馬東路長。
黄童白叟百拜酒，鸞棲主人今日行。
憶昔焦氛漲天赤，手挽龍津力輸滌。
簿領爲職關係重，儒術飾吏經綸密。
學校一新衿佩來，市井再復圖畫開。
男耕女織各按堵，山居海藏皆熙臺。
口不言功心自諭，三年任滿留不住。
我窮欲餞惟有心，一詩收拾行碑語。
如之何說見事明，自有夜月光山亭。
如之何說律已清，亦有秋水鋪長汀。
留此賢勞書縣譜，携此聲名步雲去。
君不見政事堂中李參伯，即是當年長社簿。